Pasop vir stagneer in die werkplek - Solidariteit Wêreld LoopbaanSolidariteit Wêreld Loopbaan
Tuis › Artikels › Pasop vir stagneer in die werkplek
Pasop vir stagneer in die werkplek
Gegewe dat jy ongeveer 35 jaar voltyds in ʼn beroep moet staan, kan jy nie bekostig om te stagneer of onbuigsaam in die werkplek te wees nie. Maar as jy nie meer soggens met ʼn huppel werk toe gaan nie, moet jy jou afvra vra of jy nie besig is om te stagneer nie.
Wanneer daar nie meer bevorderingsmoontlikhede vir jou binne die hiërargie van die werkplek is nie, het jy dalk ʼn loopbaanplato bereik en is dit dalk tyd vir ʼn verandering. Jou frustrasie kan ook te danke wees aan die onderneming wat verouder en besig is om te stagneer en dus nie geleentheid bied vir beroepsontwikkeling nie.
Maar wanneer lê die fout by jou? Hoe weet jy wanneer jy besig is om te stagneer en wat jy daaraan kan doen?
1). Daar is duidelik tekens dat jy stagneer as jy gereeld oor die hoof gesien word vir bevordering. Indien dit die geval is, vra jou af wat jy kan doen om ʼn beter bydrae tot die firma te lewer. Indien jy die enigste persoon in die organisasie is wat die werk kan doen, kan jy vra vir ʼn salarishersiening, mits jy dit kan motiveer aan die hand van die besoldiging vir ʼn soortgelyke pos buite jou firma.
2) Gebrek aan erkening. Voel jy jy is slegs ʼn spook in die organisasie en jou bydraes word nie erken nie?
3) “Het dit al gedoen”. Dit is ʼn duidelike teken dat jy jou doelwitte moet hersien of dalk oor jou persoonlike lewe moet herbesin. Het jy werklik alle moontlikhede en ondervinding wat die pos jou bied, benut? Kry vir jou alternatiewe doelwitte en probeer om hulle te bereik. Indien dit nodig is, herevalueer jou ambisie.
Dit is beter om stagnering vroegtydig te vermy omdat dit later baie meer tyd en emosionele energie verg om uit die groef te kom.
1) Leer, leer, leer. Ons leef in ʼn turbulente en snel veranderende besigheids- en beroepswêreld en dis noodsaaklik dat jy werkdoeltreffend moet bly. Maak gebruik van opleidingsgeleenthede wat jou firma jou bied sodat jy mededingend kan bly. Vra om opleidingskursusse by te woon. Indien daardie moontlikhede nie bestaan nie, probeer nogtans om op eie koste kursusse te loop ─ belê in jouself. Kennis en vaardighede verseker beroepsbuigsaamheid.
2) Wees oop vir nuwe idees en menings. Dalk kan jy van hulle in jou huidige pos implementeer. Wees ook ingelig oor nuwe tendense en navorsing wat gedoen word op jou gebied. Sluit aan by professionele groepe en netwerk met lede. Aanvaar geleenthede as dit aangebied word, dit bied nuwe uitdagings en leergeleenthede wat jou beroepsbuigsaam maak.
3) Belê in ʼn lewensafrigter. Dis nie ʼn luukse of ʼn foefie nie. ʼn Lewensafrigter help jou met persoonlike interaksie by die werk, om jou lewe te laat vlot en om jou lewe en werk meer betekenisvol en gebalanseerd te maak. ʼn Beroepsafrigter help jou om hindernisse te oorkom en te presteer. Hulle help jou om kort- en langtermyndoelwitte te stel en om hulle te bereik.
4) Maak jouself sigbaar binne die firma. Soms is dit nodig om jou eie beuel te blaas. Maak weekliks ʼn lys van jou prestasies en vra terugvoer van ʼn spanmaat of opsigter en vra of jou bydrae van waarde was en hoe jy kan verbeter. Roem op jou suksesse maar gee hartlike erkenning aan spanmaats wat jou gehelp het. Lewer ʼn positiewe bydrae tydens vergaderings. Bied aan om aan hoëprofielprojekte te werk. Dien op komitees binne en buite die firma en bou ʼn netwerk op waarop jy en die firma kan staatmaak. Bepaal wat jou werkgewer se prioriteite is en maak hulle ook joune.
Werk gaan nie net oor inkomste genereer nie, dit verskaf ook die raamwerk waarbinne jy leef en bepaal ook jou interaksie met ander. Dit is wie jy is, hoe ander jou ervaar en wat ander van jou verwag. Geniet jou werk!